1.5

Comitetul îndeamnă statele membre și instituțiile europene: 1.5.1 să se implice activ și pe mai departe în cadrul parteneriatului pentru dezvoltare, prin mijlocirea agendei europene pentru schimbare și a politicii externe de ajutor pentru dezvoltare și de cooperare și, pe de altă parte, să țină seama de interesele proprii și de cele ale partenerilor lor în cadrul negocierilor comerciale externe bilaterale și multilaterale, cu luarea în considerare a drepturilor omului, de natură economică, socială și culturală; 1.5.2 să consolideze și să stabilizeze modelul social european pentru a putea beneficia de o bază solidă și de o competitivitate susținută nu doar de capacitatea de inovare tehnologică, ci și de inovare sub aspectul progresului social; 1.5.3 să depună toate eforturile în vederea dezvoltării unei economii „verzi”, care să economisească resursele și energiile primare și secundare, să ofere avantaje tuturor cetățenilor și, prin transferul echitabil de tehnologie, țărilor partenere pe plan comercial și care să se bazeze pe o tranziție energetică orientată către satisfacerea nevoilor și către furnizarea celor mai bune tehnologii de stocare și de reducere a emisiilor de CO2; 1.5.4 să consolideze serviciile publice și de interes general, astfel încât Europa să constituie, atât în interiorul frontierelor sale, cât și la nivelul reprezentării în afara acestora, prin delegațiile sale și cooperarea publică, o zonă de prosperitate care oferă condiții echitabile; 1.5.5 să ofere o definiție a serviciilor publice în Europa, plecând de la drepturile fundamentale care trebuie garantate cetățenilor europeni, prin intermediul unei directive-cadru privind serviciile publice, care să iasă din logica simplei autoreglementări; 1.5.6 să oblige întreprinderile europene și non-europene prezente pe teritoriul lor să confere o dimensiune ecologică reală responsabilității sociale a întreprinderilor. Într-adevăr, întreprinderile trebuie să răspundă pentru consecințele sociale și de mediu ale modului în care sunt gestionate. Această responsabilitate trebuie să se manifeste vădit în cadrul lanțului contractant-subcontractant, care merge de la nivel transnațional la nivel local, trebuind să fie bine definită, transparentă și identificabilă. Transparența și independența trebuie de asemenea să vizeze agențiile de rating și de evaluare; 1.5.7 să încurajeze și să susțină dezvoltarea întreprinderilor mici și mijlocii și a celor din economia socială și solidară; 1.5.8 să acționeze eficient sub aspectul provocărilor ecologice, garantând un drept universal autentic la informațiile de mediu și o mai bună aplicare a Convenției de la Aarhus, și mai ales să înzestreze lucrătorii, prin intermediul organelor reprezentative ale acestora din întreprinderi, cu posibilitatea de a trage semnale de alarmă în domeniul mediului; 1.5.9 să redefinească misiunea băncilor și să canalizeze economiile către industrie și așa-zisa economie reală, pentru a sprijini tranziția ecologică, finanțarea construcției și adaptării locuințelor, educația, politicile energetice, siguranța alimentară, accesul la apă, spitalele, infrastructuri rutiere, portuare, feroviare etc., toate acestea constituind în Europa și în lume condiții indispensabile unei dezvoltări durabile, fie aceasta economică, umană sau de mediu.